ΑΝΑΚΟΙΝΩΣΗ ΤΗΣ ΕΠΙΤΡΟΠΗΣ ΠΡΟΣ ΤΟ ΕΥΡΩΠΑΪΚΟ ΚΟΙΝΟΒΟΥΛΙΟ ΚΑΙ ΤΟ ΣΥΜΒΟΥΛΙΟ

Μερική επαναδιάθεση των κονδυλίων του πρώην πρατηρίου Economat της Επιτροπής

1. Εισαγωγή

Τον Νοέμβριο του 2008, η Επιτροπή έλαβε την απόφαση[1] να διαθέσει το λειτουργικό πλεόνασμα και τους δεδουλευμένους τόκους σε τέσσερα ειδικά σχέδια που αφιερώνονται σε κοινωνικές ενέργειες υπέρ του προσωπικού των θεσμικών οργάνων για τα ακόλουθα ποσά:

- ενίσχυση για την ένταξη ανάπηρων παιδιών σε μονάδες ημερήσιας φροντίδας (100.000 ευρώ)·

- ανακαίνιση των εγκαταστάσεων στο Overijse (500.000 ευρώ)·

- υποδομή για ικανοποιητικές εργασιακές συνθήκες στην περιοχή που βρίσκονται τα κτίρια της Ευρωπαϊκής Ένωσης (600.000 ευρώ)·

- συνεισφορά για το γυμναστήριο του Ευρωπαϊκού Κοινοβουλίου (1.500.000 ευρώ).

Τον Ιούνιο του 2008, το προαναφερόμενο πλεόνασμα ανήλθε σε 2.733.356 ευρώ και, την ημερομηνία του πραγματικού κλεισίματος των λογαριασμών προέλευσης τον Απρίλιο του 2009, σε 2.839.914,96 ευρώ. Το ποσό αυτό καταγράφηκε ως έσοδο για ειδικό προορισμό.

Τα κονδύλια που συνδέονται με το πρώτο σχέδιο (ενίσχυση για την ένταξη ανάπηρων παιδιών σε μονάδες ημερήσιας φροντίδας) έχουν ήδη διατεθεί και χρησιμοποιηθεί. Τα κονδύλια που συνδέονται με το τρίτο σχέδιο (υποδομή για ικανοποιητικές εργασιακές συνθήκες στην περιοχή που βρίσκονται τα κτίρια της Ευρωπαϊκής Ένωσης) έχουν διατεθεί σε έργα για τα οποία έχει υποβληθεί οικοδομική άδεια.

Το σχέδιο του Ευρωπαϊκού Κοινοβουλίου (1.500.000 ευρώ) κατέστη αδύνατο μετά την απόφασή τους το 2009 να μην επιδιώξουν την υλοποίησή του στην αρχική του μορφή και το ποσό αυτό μεταφέρεται από το 2009.

Το αποτέλεσμα είναι ένα διαθέσιμο συνολικό ποσό ύψους 1.639.914,96 ευρώ να επαναχορηγείται σε νέο σχέδιο: το ποσό αυτό αποτελείται από 1.500.000 ευρώ από το σχέδιο του Κοινοβουλίου και από 139.914,96 ευρώ από τη διαφορά μεταξύ του οριστικού ποσού που ανακτήθηκε από τους λογαριασμούς του πρώην πρατηρίου Economat (2.839.914,96 ευρώ) και του συνόλου των ποσών των σχεδίων που προσδιορίστηκαν στην ανακοίνωση του 2008.

Ύστερα από το προαναφερόμενο γεγονός, η παρούσα ανακοίνωση αποσκοπεί στην ενημέρωση του Ευρωπαϊκού Κοινοβουλίου και του Συμβουλίου για τις τροποποιήσεις που συνδέονται με τη χορήγηση των αδιάθετων κονδυλίων του πρώην πρατηρίου Economat που έχουν οριστεί βάσει της ανακοίνωσης του 2008.

2. η συρρικνωση του σχεδιου για το γυμναστηριο του κοινοβουλιου

Το καλοκαίρι του 2009, η Επιτροπή ενημερώθηκε για την απόφαση του προεδρείου του Ευρωπαϊκού Κοινοβουλίου να περιορίσει σημαντικά το σχέδιο αυτό, σε βαθμό που η συμμετοχή της Επιτροπής δεν απαιτούνταν πλέον. Τον Σεπτέμβριο του 2009, οι υπηρεσίες της Επιτροπής απάντησαν στη διοίκηση του Κοινοβουλίου λαμβάνοντας υπόψη την παρούσα απόφαση και ανακοίνωσαν ότι θα αναζητηθεί νέος προορισμός για τα 1,5 εκατομμύρια ευρώ.

3. ανακαίνιση των εγκαταστάσεων στο Overijse

Η ιδέα για την ανακαίνιση των εγκαταστάσεων στο Overijse, ιδιοκτήτης των οποίων είναι η Επιτροπή από το 1974 υποστηρίχτηκε από τους εκπροσώπους του προσωπικού και προβλέφθηκε σε πολλά σχέδια δράσης της Επιτροπής.

Ωστόσο, η έλλειψη δημοσιονομικών πόρων και η αλλαγή του χωροταξικού σχεδιασμού από τις τοπικές αρχές το 2009 κατέστησαν τα σχέδια ανάπτυξης ανεδαφικά και, κατά συνέπεια, καθυστέρησαν την ανακαίνιση. Στις αρχές του 2011 ξεκίνησε μελέτη του νέου σχεδίου, λαμβάνοντας υπόψη τους συμπληρωματικούς περιορισμούς που απορρέουν από το χωροταξικό σχεδιασμό, η οποία βρίσκεται σήμερα σε εξέλιξη. Το σχέδιο αποτελείται από την οικοδόμηση νέου κτιρίου (για αθλητικές και κοινωνικές δραστηριότητες περιλαμβάνοντας τις εγκαταστάσεις υγιεινής που χρειάζονται για την άθληση) και τη χρήση του κέντρου για τις λειτουργίες ημερήσιας φροντίδας για το Πάσχα και το καλοκαίρι (εγκαταστάσεις φύλαξης παιδιών[2])· συνίσταται στην αντικατάσταση των δύο κτιρίων τα οποία λειτουργούν σήμερα και είναι παντελώς απηρχαιωμένα, στην εκτέλεση εργασιών διαμόρφωσης του περιβάλλοντος χώρου, στην ανακαίνιση της έπαυλης (δηλαδή την αναβάθμισή της προς καλύτερα πρότυπα κατανάλωσης ενέργειας), στην ανακαίνιση και τη δημιουργία διάφορων αθλητικών εγκαταστάσεων στο χώρο.

Οι διαθέσιμοι πόροι από τα κονδύλια του πρώην πρατηρίου Economat, που αναμενόταν να συνεισφέρουν για το γυμναστήριο του Ευρωπαϊκού Κοινοβουλίου, θα επαναδιατεθούν για ένα συγκεκριμένο σχέδιο στο πλαίσιο της ανακαίνισης των εγκαταστάσεων στο Overijse.

Ο κύριος στόχος του νέου σχεδίου ανακαίνισης του Overijse είναι να προβλέψει την πρόσβαση όλου του προσωπικού των θεσμικών οργάνων στις λειτουργίες ημερήσιας φροντίδας, να δώσει προστιθέμενη αξία στο χώρο, να μειώσει τα λειτουργικά έξοδα μεταξύ άλλων δίνοντας λύσεις με πρόσφατο εξοπλισμό θέρμανσης και εξαερισμού, και να εξακολουθεί να ανταποκρίνεται ο χώρος στα πρότυπα και ειδικότερα:

- να στεγάσει δραστηριότητες για παιδιά εξωτερικού και εσωτερικού χώρου (εγκαταστάσεις ημερήσιας φροντίδας για τις σχολικές διακοπές του καλοκαιριού και του Πάσχα), τόσο σε επίπεδο ποιότητας όσο και σε επίπεδο ικανότητας·

- να είναι στη διάθεση συνδεδεμένων οργανισμών (που σήμερα μισθώνουν παρόμοιες εγκαταστάσεις από τρίτα μέρη, όπως για παράδειγμα τα Ευρωπαϊκά Σχολεία), έναντι πληρωμής για τις αθλητικές τους εβδομάδες·

- να αποκτήσουν πρόσβαση τα άτομα με μειωμένη κινητικότητα·

- να προσφέρει αθλητικές και ψυχαγωγικές εγκαταστάσεις για παιδιά και για τα μέλη του προσωπικού και τις οικογένειές τους·

- να διατίθεται ο χώρος αυτός επίσης για ορισμένες δραστηριότητες κατάρτισης.

Κατά συνέπεια, προβλέπεται να διατεθούν όλα τα ποσά από το λειτουργικό πλεόνασμα του πρώην πρατηρίου Economat ύψους 1.639.914,96 ευρώ , καθώς και τα 500.000 ευρώ που προβλέπονται ήδη για την αναβάθμιση των αθλητικών εγκαταστάσεων για τη χρηματοδότηση των επενδυτικών δαπανών για την ανακαίνιση του Overijse που συνδέονται πρωταρχικά με το προαναφερόμενο ειδικό σχέδιο για τη λειτουργία της ημερήσιας φροντίδας.

Σύμφωνα με τους γενικούς όρους για τη χρήση των κονδυλίων του πρώην πρατηρίου Economat, που ορίζονται στην αρχική ανακοίνωση του 2008, αυτή η συγκεκριμένη επένδυση δεν συνεπάγεται πρόσθετους ανθρώπινους ή χρηματοοικονομικούς πόρους. Ο προϋπολογισμός, που χρειάζεται για τη διατήρηση των περιουσιακών στοιχείων της Επιτροπής σε αποδεκτό επίπεδο και για το λειτουργικό κόστος της ακίνητης περιουσίας (συντήρηση, ενέργεια, ασφάλεια) θα συνεχίσει να καλύπτεται από τους υπάρχοντες πόρους που διατίθενται στην Επιτροπή.

Πρέπει να τονιστεί ότι η πραγματική δέσμευση των κονδυλίων εξαρτάται σε μεγάλο βαθμό από την οικοδομική άδεια, η οποία δεν έχει ακόμα εκδοθεί. Αν και οι προκαταρκτικές επαφές με τις τοπικές αρχές δεν δείχνουν να υπάρχουν συγκεκριμένες δυσκολίες, ωστόσο, το αποτέλεσμα δεν ελέγχεται πλήρως από τις υπηρεσίες της Επιτροπής. Αυτό ενδέχεται να καθυστερήσει επιπλέον το σχέδιο και δεν μπορεί να αποκλείσει τελείως κάποιος ότι ίσως θέσει υπό αμφισβήτηση την ίδια τη σκοπιμότητα του σχεδίου. Επομένως, είναι σκόπιμο να προβλεφθεί ήδη μια πιθανή νέα χορήγηση των κονδυλίων για άλλο κοινωνικό σχέδιο, σε περίπτωση που οι οικοδομικές άδειες καθυστερήσουν και θέσουν σε κίνδυνο το σχέδιο.

4. Συμπέρασμα

Προτείνεται να προστεθεί το διαθέσιμο ποσό των 1.639.914,96 ευρώ στα 500.000 ευρώ που είχαν αρχικά διατεθεί για την ανακαίνιση των αθλητικών εγκαταστάσεων για τη χρηματοδότηση του συγκεκριμένου σχεδίου που συνδέεται με τη λειτουργία ημερήσιας φροντίδας στο πλαίσιο της ανακαίνισης των εγκαταστάσεων στο Overijse όπως εξηγείται παραπάνω.

Ο αναγκαίος χρόνος για τον ορισμό του νέου σχεδίου, οι σχετικές μελέτες που πρέπει να διεξαχθούν, οι οικοδομικές άδειες που πρέπει να εκδοθούν και η πρόσκληση υποβολής προσφορών κατέστησαν αδύνατον να χρησιμοποιηθούν τα ποσά όπως είχε αρχικά προβλεφθεί στα δημοσιονομικά έτη 2009/2010/2011. Σ’ αυτό το στάδιο, η ημερομηνία για τη δέσμευση των κονδυλίων που συνδέονται με το νέο σχέδιο προβλέπεται για το 2012-2013.

Επομένως, κατ’εφαρμογή του δημοσιονομικού κανονισμού (άρθρο 10) τα κονδύλια που δεν έχουν χρησιμοποιηθεί θα μεταφερθούν στα επόμενα έτη.

Η Επιτροπή:

- Εγκρίνει τη χορήγηση 2.139.914,96 ευρώ στο συγκεκριμένο σχέδιο που συνδέεται με τις λειτουργίες ημερήσιας φροντίδας στο πλαίσιο της ανακαίνισης των εγκαταστάσεων του Overijse. Οι δημοσιονομικές λειτουργίες για την εφαρμογή αυτής της απόφασης θα εξασφαλιστούν από τις αρμόδιες υπηρεσίες.

- Με την παρούσα ενημερώνεται το Ευρωπαϊκό Κοινοβούλιο και το Συμβούλιο για τη μερική επαναδιάθεση των κονδυλίων του πρώην πρατηρίου Economat και για την ανάγκη μεταφοράς αυτών των κονδυλίων.

- Συμφωνεί να χορηγήσει τα κονδύλια σε άλλο σχέδιο στον κοινωνικό τομέα ύστερα από μια νέα ανακοίνωση, σε περίπτωση που το σχέδιο Overijse εγκαταλειφτεί για λόγους που οφείλονται σε εξωτερικούς παράγοντες.

[1] COM (2008) 692 τελικό της 12ης Νοεμβρίου 2008.

[2] Στις διακοπές του καλοκαιριού και του Πάσχα οι υπηρεσίες αυτές έχουν μεγάλη ζήτηση από το προσωπικό/γονείς και δεν μπορούν να εξασφαλιστούν με άλλο τρόπο.